b'\n_START_ARTICLE_\nTrg generala Maistra, Maribor\n_START_PARAGRAPH_\nTrg generala Maistra (tudi Maistrov trg) je eden izmed trgov v Mariboru._NEWLINE_V \xc4\x8dasu Avstro-Ogrske je nosil ime Tegetthoffov trg, v \xc4\x8dasu prve Jugoslavije Jugoslovanski trg, v \xc4\x8dasu druge Jugoslavije pa Leninov trg._NEWLINE_Zemlji\xc5\xa1\xc4\x8de, na katerem se nahaja trg, je mestna ob\xc4\x8dina Maribor odkupila od grofa Brandisa leta 1863 in \xc5\xbee takrat sprejela sklep, da bo to zemlji\xc5\xa1\xc4\x8de ostalo nepozidano. Trg se nahaja izven nekdanjega mariborskega mestnega obzidja._NEWLINE_V \xc4\x8dasu Avstro-Ogrske so na njem postavili monumentalen spomenik znamenitemu admiralu Wilhelmu von Tegetthoffu. Odkritja spomenika se je udele\xc5\xbeil sam cesar Franc Jo\xc5\xbeef I. Po prvi svetovni vojni so s spomenika odstranili kip admirala Tegetthoffa, pozneje pa s trga \xc5\xa1e njegov podstavek._NEWLINE_Srbska pravoslavna cerkvena ob\xc4\x8dina je v letih 1935 in 1936 na tem trgu zgradila pravoslavno cerkev sv. Lazarja. Pri gradnji pravoslavne cerkve so v globini 3\xe2\x80\x944 m naleteli na obokan kanal, v katerega so grofje Brandisi neko\xc4\x8d zajeli potok iz Treh ribnikov, ko so nekdanji travnik na tem mestu okoli leta 1850 uredili v cvetli\xc4\x8dni park; v globini 7 m pa so delavci naleteli na temelje nekdanje grajske ledenice. Takoj po nastopu okupacije leta 1941 je nem\xc5\xa1ka okupacijska oblast to pravoslavno cerkev spet poru\xc5\xa1ila._NEWLINE_Danes trg obdajajo Mestni grad, I. gimnazija Maribor, ob\xc4\x8dinska hi\xc5\xa1a Mestne ob\xc4\x8dine Maribor, poslovno-stanovanjska zgradba Maistrov dvor in Vinagova klet._NEWLINE_Od leta 1883 se na trgu nahaja tudi velik park. V parku se danes nahajata fontana Milana \xc4\x8cernigoja in spomenik Rudolfu Maistru.'